IZVEDBENI SKLEP KOMISIJE (EU) 2021/913

z dne 3. junija 2021

o harmoniziranih standardih za gospodinjske pomivalne stroje, pripravljenih v podporo Uredbi (EU) 2019/2022 in Delegirani uredbi (EU) 2019/2017

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 9(2) Direktive 2009/125/ES Evropskega parlamenta in Sveta (2) države članice izdelek, pri katerem so bili uporabljeni harmonizirani standardi, katerih sklicne številke so bile objavljene v Uradnem listu Evropske unije, obravnavajo kot skladen z vsemi ustreznimi določbami ustreznega izvedbenega ukrepa, na katerega se ti standardi nanašajo. Člen 4 Uredbe Komisije (EU) 2019/2022 (3) in Priloga III k navedeni uredbi določata ustrezne zahteve za merjenje in izračunavanje za gospodinjske pomivalne stroje.

(2) V skladu s členom 13 Uredbe (EU) 2017/1369 Evropskega parlamenta in Sveta (4) Komisija po sprejetju delegiranega akta na podlagi člena 16 navedene uredbe, v katerem se določijo posebne zahteve za označevanje z nalepkami, v Uradnem listu Evropske unije objavi napotila na harmonizirane standarde, ki so skladni z ustreznimi zahtevami za merjenje in izračunavanje iz delegiranega akta. Če se pri ocenjevanju skladnosti izdelka uporabljajo taki harmonizirani standardi, se domneva, da je model skladen z ustreznimi zahtevami za merjenje in izračunavanje iz delegiranega akta. Člen 3 Delegirane uredbe Komisije (EU) 2019/2017 (5) in Priloga IV k navedeni uredbi določata zahteve za merjenje in izračunavanje za gospodinjske pomivalne stroje.

(3) Komisija je z Izvedbenim sklepom C(2020) 4329 (6) od Evropskega odbora za standardizacijo (CEN), Evropskega odbora za elektrotehnično standardizacijo (CENELEC) in Evropskega inštituta za telekomunikacijske standarde (ETSI) zahtevala revizijo obstoječih harmoniziranih standardov za gospodinjske pomivalne stroje ter gospodinjske pralne in pralno-sušilne stroje v podporo uredbama (EU) 2019/2022 in (EU) 2019/2023 ter delegiranima uredbama (EU) 2019/2017 in (EU) 2019/2014.

(4) Na podlagi zahteve iz Izvedbenega sklepa C(2020) 4329 je CENELEC pripravil osnutek harmoniziranega standarda EN 60436:2020, da bi upošteval tehnični in znanstveni napredek. CENELEC je sprejel tudi spremembo EN 60436:2020/A11:2020 navedenega standarda in njegov popravek EN 60436:2020/AC:2020-6.

(5) Komisija je skupaj s CENELEC ocenila, ali je harmonizirani standard EN 60436:2020, kakor je bil spremenjen z EN 60436:2020/A11:2020 in popravljen z EN 60436:2020/AC:2020-6, skladen z zahtevo iz Izvedbenega sklepa C(2020) 4329.

(6) Harmonizirani standard EN 60436:2020, kakor je bil spremenjen z EN 60436:2020/A11:2020 in popravljen z EN 60436:2020/AC:2020-6, izpolnjuje zahteve, ki naj bi jih zajemal in ki so določene v Uredbi (EU) 2019/2022 in Delegirani uredbi (EU) 2019/2017.

(7) Pojasniti je treba, katere različice standardov iz klavzule „3 Sprememba klavzule 2 ‚Normativni sklici‘“ standarda EN 60436:2020 je treba uporabljati za domnevo o skladnosti.

(8) Stolpec „Pripombe/opombe*“ v tabeli ZZA.1 v standardu EN 60436:2020 za namene Delegirane uredbe (EU) 2019/2017 in stolpec „Pripombe/opombe*“ v tabeli ZZB.1 v navedenem standardu za namene Uredbe (EU) 2019/2022 bi bilo treba izvzeti iz objave zaradi neskladnosti navedenih stolpcev z zahtevami glavnega normativnega dela standarda in zaradi pravne negotovosti, ki izhaja iz razlage pravnega učinka domneve o skladnosti iz opombe k navedenima stolpcema.

(9) Zato je primerno, da se v Uradnem listu Evropske unije objavi sklic na harmonizirani standard EN 60436:2020, kakor je bil spremenjen z EN 60436:2020/A11:2020 in popravljen z EN 60436:2020/AC:2020-6.

(10) Harmonizirani standard EN 60436:2020 nadomešča harmonizirani standard EN 50242:2016, objavljen s sporočilom Komisije 2016/C 416/05 (7). Zato je primerno, da se navedeno sporočilo razveljavi.

(11) Skladnost s harmoniziranim standardom zagotavlja domnevo o skladnosti z ustreznimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi zato moral začeti veljati z datumom objave –

SPREJELA NASLEDNJI SKLEP:

Člen 1 Sklic na harmonizirani standard za označevanje energijske učinkovitosti gospodinjskih pomivalnih strojev, pripravljen v podporo Delegirani uredbi (EU) 2019/2017 in naveden v Prilogi I k temu sklepu, se objavi v Uradnem listu Evropske unije z omejitvijo. Sklic na harmonizirani standard o okoljsko primerni zasnovi gospodinjskih pomivalnih strojev, pripravljen v podporo Uredbi (EU) 2019/2022 in naveden v Prilogi II k temu sklepu, se objavi v Uradnem listu Evropske unije z omejitvijo.

Člen 2 Sporočilo 2016/C 416/05 se razveljavi.

Člen 3 Ta sklep začne veljati na dan objave v Uradnem listu Evropske unije.

V Bruslju, 3. junija 2021 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2009/125/ES Evropskega parlamenta in Sveta z dne 21. oktobra 2009 o vzpostavitvi okvira za določanje zahtev za okoljsko primerno zasnovo izdelkov, povezanih z energijo (UL L 285, 31.10.2009, str. 10).

(3) Uredba Komisije (EU) 2019/2022 z dne 1. oktobra 2019 o določitvi zahtev za okoljsko primerno zasnovo gospodinjskih pomivalnih strojev v skladu z Direktivo 2009/125/ES Evropskega parlamenta in Sveta ter spremembi Uredbe Komisije (ES) št. 1275/2008 in razveljavitvi Uredbe Komisije (EU) št. 1016/2010 (UL L 315, 5.12.2019, str. 267).

(4) Uredba (EU) 2017/1369 Evropskega parlamenta in Sveta z dne 4. julija 2017 o vzpostavitvi okvira za označevanje z energijskimi nalepkami in razveljavitvi Direktive 2010/30/EU (UL L 198, 28.7.2017, str. 1).

(5) Delegirana uredba Komisije (EU) 2019/2017 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta v zvezi z označevanjem gospodinjskih pomivalnih strojev z energijskimi nalepkami ter razveljavitvi Delegirane uredbe Komisije (EU) št. 1059/2010 (UL L 315, 5.12.2019, str. 134).

(6) Izvedbeni sklep Komisije C(2020) 4329 z dne 1. julija 2020 o zahtevi za standardizacijo Evropskemu odboru za standardizacijo, Evropskemu odboru za elektrotehnično standardizacijo in Evropskemu inštitutu za telekomunikacijske standarde glede zahtev za okoljsko primerno zasnovo in označevanje energijske učinkovitosti gospodinjskih pomivalnih strojev ter gospodinjskih pralnih in pralno-sušilnih strojev v podporo uredbama Komisije (EU) 2019/2022 in (EU) 2019/2023 ter delegiranima uredbama Komisije (EU) 2019/2017 in (EU) 2019/2014.

(7) Sporočilo Komisije v okviru izvajanja Uredbe Komisije (EU) št. 1016/2010 o izvajanju Direktive Evropskega parlamenta in Sveta 2009/125/ES v zvezi z zahtevami za okoljsko primerno zasnovo gospodinjskih pomivalnih strojev ter Delegirane uredbe Komisije (EU) št. 1059/2010 o dopolnitvi Direktive 2010/30/EU Evropskega parlamenta in Sveta v zvezi z energijskim označevanjem gospodinjskih pomivalnih strojev (Objava naslovov in sklicev harmoniziranih standardov po usklajeni zakonodaji Unije) (UL C 416, 11.11.2016, str. 14).